CELEX: 32008D0378
Language: fi
Date: 2008-05-15 00:00:00
Title: 2008/378/EY: Komission päätös, tehty 15 päivänä toukokuuta 2008 , jäsenvaltioille esitetystä vaatimuksesta toteuttaa väliaikaisia lisätoimenpiteitä Bursaphelenchus xylophilus (Steiner et Buhrer) Nickle et al . -puuntuhoojan (mäntyankeroisen) leviämisen estämiseksi muilla kuin sellaisilla Portugalin alueilla, joista tiedetään, ettei sitä esiinny niillä, tehdyn päätöksen 2006/133/EY muuttamisesta (tiedoksiannettu numerolla K(2008) 1892)

20.5.2008   
            
            
               FI
            
            
               Euroopan unionin virallinen lehti
            
            
               L 130/22
            
         
      KOMISSION PÄÄTÖS,
   tehty 15 päivänä toukokuuta 2008,
   jäsenvaltioille esitetystä vaatimuksesta toteuttaa väliaikaisia lisätoimenpiteitä Bursaphelenchus xylophilus (Steiner et Buhrer) Nickle et al. -puuntuhoojan (mäntyankeroisen) leviämisen estämiseksi muilla kuin sellaisilla Portugalin alueilla, joista tiedetään, ettei sitä esiinny niillä, tehdyn päätöksen 2006/133/EY muuttamisesta
   (tiedoksiannettu numerolla K(2008) 1892)
   (2008/378/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon kasveille ja kasvituotteille haitallisten organismien yhteisöön kulkeutumisen ja siellä leviämisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY (1) ja erityisesti sen 16 artiklan 3 kohdan,
   sekä katsoo seuraavaa:
   
               (1)
            
            
               Jäsenvaltioille esitetystä vaatimuksesta toteuttaa väliaikaisia lisätoimenpiteitä Bursaphelenchus xylophilus (Steiner et Buhrer) Nickle et al. -puuntuhoojan (mäntyankeroisen) leviämisen estämiseksi muilla kuin sellaisilla Portugalin alueilla, joista tiedetään, ettei sitä esiinny niillä, 13 päivänä helmikuuta 2006 tehdyn komission päätöksen 2006/133/EY (2) mukaisesti Portugali on toteuttanut toimenpiteitä mäntyankeroisen leviämisen estämiseksi.
            
         
               (2)
            
            
               Portugali lähetti komissiolle Portugalin viranomaisten vuosittaisen tutkimuksen lisäksi toteuttaman ylimääräisen tutkimuksen tuloksena 11 päivänä huhtikuuta 2008 raportin mäntyankeroisen uusien esiintymien löytymisestä siinä Portugalin osassa, jossa mäntyankeroista ei toistaiseksi ole tiedetty esiintyvän.
            
         
               (3)
            
            
               Nämä mäntyankeroisen viimeisimmät esiintymät Portugalissa eivät paljastuneet edellisten vuosien pakollisissa vuosittaisissa tutkimuksissa. Portugalin on tätä uutta esiintymää silmällä pitäen välittömästi toteutettava ylimääräinen riskiin perustuva tutkimus koko Portugalin alueella komission hyväksymän tutkimussuunnitelman pohjalta ja esitettävä tutkimuksen tulokset komissiolle heti kun ne ovat saatavilla.
            
         
               (4)
            
            
               Käytössä olevien kiireellisten toimenpiteiden täytäntöönpanosta saadun kokemuksen ja tuoreimman tieteellisen tiedon perusteella on välttämätöntä toteuttaa erityisen tehokkaita toimenpiteitä silloin, kun esiintymiä ilmenee alueilla, joista tiedetään, ettei mäntyankeroista toistaiseksi ole esiintynyt niillä.
            
         
               (5)
            
            
               Päätöstä 2006/133/EY olisi sen vuoksi muutettava.
            
         
               (6)
            
            
               Tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset,
            
         ON TEHNYT TÄMÄN PÄÄTÖKSEN:
   1 artikla
   Muutetaan päätös 2006/133/EY seuraavasti.
   
               1)
            
            
               Korvataan 4 artikla seuraavasti:
               ”4 artikla
               1.   Jäsenvaltioiden on suoritettava mäntyankeroisen varalta virallisia vuosittaisia tutkimuksia alueeltaan peräisin olevan tartunnalle alttiin puutavaran ja kuoren sekä tartunnalle alttiiden kasvien osalta todetakseen, onko niissä oireita mäntyankeroisesta.
               Tutkimusten tulokset on ilmoitettava muille jäsenvaltioille ja komissiolle vuosittain 15 päivään joulukuuta mennessä, sanotun kuitenkaan rajoittamatta direktiivin 2000/29/EY 16 artiklan 1 kohdan säännösten soveltamista.
               2.   Edellä 1 kohdassa säädettyjen tutkimusten lisäksi Portugalin on laadittava tutkimussuunnitelma koko Portugalin aluetta varten ja esitettävä se komissiolle hyväksyttäväksi. Suunnitelman on perustuttava riskeihin, ja siinä on otettava huomioon tartunnalle alttiiden kasvien levinneisyys Portugalin alueella. Jos tätä tutkimussuunnitelmaa ei esitetä 16 päivään toukokuuta 2008 mennessä, komissio voi toteuttaa aiheellisia toimenpiteitä.
               Kyseisen suunnitelman pohjalta toteutetun tutkimuksen tulokset on ilmoitettava komissiolle ja muille jäsenvaltioille heti kun ne ovat saatavilla.”
            
         
               2)
            
            
               Korvataan 5 artiklan kolmas kohta seuraavasti:
               ”Luetteloa päivitetään 4 artiklassa tarkoitettujen tutkimusten tulosten ja direktiivin 2000/29/EY 16 artiklan 1 kohdan mukaisesti ilmoitettujen havaintojen perusteella.”
            
         
               3)
            
            
               Muutetaan päätöksen 2006/133/EY liite tämän päätöksen liitteen mukaisesti.
            
         2 artikla
   Tämä päätös on osoitettu kaikille jäsenvaltioille.
   
      Tehty Brysselissä 15 päivänä toukokuuta 2008.
      
         
            Komission puolesta
         
         Androulla VASSILIOU
         
         
            Komission jäsen
         
      
   
   
      (1)  EYVL L 169, 10.7.2000, s. 1. Direktiivi sellaisena kuin se on viimeksi muutettuna komission direktiivillä 2007/41/EY (EUVL L 169, 29.6.2007, s. 51).
   
      (2)  EUVL L 52, 23.2.2006, s. 34. Päätös sellaisena kuin se on muutettuna päätöksellä 2008/340/EY (EUVL L 115, 29.4.2008, s. 41).
   
      LIITE
      Lisätään päätöksen 2006/133/EY liitteessä olevan 2 kohdan a alakohdan iii alakohdan kolmanteen luetelmakohtaan toinen alakohta:
      
         ”Jos mäntyankeroista kuitenkin havaitaan esiintyvän alueella, josta tiedetään, ettei sillä ole esiintynyt mäntyankeroista, kyseinen alue rajataan (uusi rajattu alue) ja havaitsemispäivästä yhden vuoden ajan kyseisellä alueella tällaiset kasvit testataan kaikissa tapauksissa silloin, kun ne sijaitsevat rajatun alueen siinä osassa, jossa mäntyankeroista tiedetään esiintyvän, ja edustavan otannan perusteella, jos ne sijaitsevat rajatun alueen puskurivyöhykkeeksi nimetyssä osassa. Ensimmäisen alakohdan toista ja kolmatta virkettä sovelletaan.”